Ի՞նչ է կատարվում Ucom ընկերությունում. ողջ ղեկավար կազմը հրաժարական է տվել
12:21 02 հունիսի 2020
23:46 09.04.2020 (Թարմացված է 12:22 10.04.2020) Ստանալ կարճ հղումը
https://armeniasputnik.am/armenia/20200409/22682141/-Ucom-ynkerutyun-hrazarakan.html
Լրատվամիջոցի տեղեկություններով՝ մոտավորապես 50 մարդ միանգամից որոշել են դուրս գալ Ucom ընկերությունից:
ԵՐԵՎԱՆ, 9 ապրիլի –Sputnik. Ucom ընկերության կառավարման ողջ օղակը՝ բոլոր տնօրենների գլխավորությամբ, ինչպես նաև տեխնիկական ողջ անձնակազմը աշխատանքից ազատման դիմումներ են գրել։ Տեղեկությունը հայտնի է դարձել armlur.am-ին:
Լրատվամիջոցի տեղեկությունների համաձայն՝ խոսքը շուրջ 5 տասնյակ մարդկանց մասին է։ Նրանք ազատման դիմումներ են գրել և վերջնականապես որոշել դուրս գալ Ucom ընկերությունից։
Հիշեցնենք` 2019 թվականի դեկտեմբերի 30-ին հայտնի դարձավ, որ Ucom-ը դիմել է Հանրային ծառայությունները կարգավորող հանձնաժողով` «Վեոն Արմենիա» ընկերությունը (ապրանքանիշը «Beeline») գնելու նպատակով:
ՀՀ Տնտեսական մրցակցության պաշտպանության պետական հանձնաժողովի նախագահ Գեղամ Գևորգյանը փետրվարի 11-ին լրագրողներին հայտնեց, որ երկու ամսից պարզ կլինի` Beeline–ին թույլ կտան վաճառել բիզնեսը Հայաստանում, թե ոչ։
«Այս աշխատատեղերը պահպանելու համար մենք ուզում ենք հնարավորինս շատ ծառայություններ վերցնել մեզ վրա և ոչ թե պատվիրել դրանք կողքից։ Դա է պատճառը, որ մեզ համար շատ կարևոր են մարդկային ռեսուրսներն ու Beeline–ի ենթակառուցվածքը», – ասել էր Ucom–ի գլխավոր տնօրեն Հայկ Եսայանը։
Հիշեցնենք նաև, որ Beeline ապրանքանիշով գործում է Veon ընկերությունը, որի գլխամասային գրասենյակն Ամստերդամում է։ Ամենամեծ բաժնետերը LetterOne ընկերությունն է, որի սեփականատերը ռուսաստանցի խոշոր գործարարներ են` Միխայիլ Ֆրիդման, Գերման Խան և Միխայիլ Կուզմիչև։
Ի դեպ, ընկերությունների միավորման դեպքում հաշվի է առնվելու անգամ ԱԱԾ կարծիքն այդ հարցի շուրջ, ինչը նախատեսված է օրենքով։
բջջային, Հայաստան, UCom ընկերությունը